K. Sárközy, poslankyňa: (2008-11-06):
Ja som aj pri prvom čítaní vystúpila. Pán poslanec Madej, musím vás na začiatok ubezpečiť, že poslanci Strany maďarskej koalície – Magyar Koalício Pártja budú hlasovať za tento váš návrh zákona. Ale treba povedať aj druhú časť, čo si nemôžem odpustiť, aj keď podľa vás je to už trápne. Som rada, že keď nie vláda a pani ministerka, ale aspoň jeden opozičný poslanec počúva to, čo tu odznieva v Národnej rade z úst opozičných poslancov. Ja som pri všetkých prerokovaniach vianočného príspevku pre dôchodcov vystupovala s tým, že hoci je to nesystémový prvok, budeme za tento návrh zákona hlasovať. Ale vždy som upozorňovala na to, že je jedna skupina ľudí, ktorá by si tento vianočný príspevok k dôchodku veľmi zaslúžila, a sú to vdovy, vdovci a siroty. Musím zacitovať, pretože opakovanie je matka múdrosti, čo odznelo z úst predstaviteľa vlády, konkrétne budem citovať pána vicepremiéra Čaploviča, ale takýto istý názor a takúto istú odpoveď mi dala aj pani ministerka na hodine otázok, keď som jej viackrát túto otázku položila a keď som ju upozorňovala na to, že tento okruh by sa mal rozšíriť na tie skupiny, o ktorých hovoríme dnes. Citujem. „Poberatelia pozostalostných dôchodkov, teda vdovského dôchodku, vdoveckého dôchodku a sirotského dôchodku, ako aj poberateľky dôchodku manželky sú osobitnou skupinou poberateľov dôchodkov, ktorá neparticipuje na tvorbe zdrojov sociálneho systému, a preto táto skupina nebola zahrnutá do okruhu fyzických osôb, ktorým sa poskytol vianočný príspevok. Z uvedeného dôvodu takýto prístup nemožno vnímať ako neopodstatnene diskriminačný.“ A teraz ešte krátko z vyjadrenia Ministerstva financií Slovenskej republiky, a citujem to preto, lebo vláda mala na to iný názor. Bolo to potrebné predložiť poslaneckým návrhom. A  ešte raz vás chválim, že ste sa na to podujali. Čítam zo stanoviska ministerstva financií, kde okrem iného sa hovorí, že „v rozpočte kapitoly Ministerstva práce, sociálnych vecí a rodiny na rok 2008 sú osobitne rozpočtovo zabezpečené zdroje na vianočný príspevok v objeme 1,7 miliardy korún. V tejto sume však nie je zohľadnené rozšírenie počtu poberateľov v zmysle predloženého návrhu, o ktorom teraz rokujeme. V nadväznosti na uvedené žiadame upresniť spoluprácu s ministerstvom práce, sociálnych vecí a rodiny, a to zdrojové krytie zvýšených výdavkov štátneho rozpočtu v sume 147 miliónov korún na rok 2008.“ Rozšírenie poberateľov vianočného príspevku k dôchodku, čo sa týka vdovcov a sirôt by malo získať 78 630 poberateľov. Sú to štatistické údaje, ktoré mám k dispozícii. Už som to pred chvíľou povedala, že v rozpočte by to malo znamenať 147 miliónov korún a zdôrazňujem to preto, pretože keď na vianočné príspevky vláda našla 1,7 miliardy korún, zrejme to takto bolo aj v minulom roku, aj predminulom roku, je pre mňa nepochopiteľné, prečo nenašla vlani a predvlani 147 miliónov korún, pritom treba povedať, že priemerný vdovský dôchodok je 5 839 korún a vdovecký dôchodok je ešte o hodne nižší, je to 4 276 korún. Takže, pán poslanec, ešte raz, som rada, že niekto počúva návrhy opozičných poslancov, ale treba sa chlapsky postaviť a povedať áno, máte pravdu, vtedy, keď ste vystupovali, ja som si ten návrh osvojil, pretože ako koaličnému poslancovi je to oveľa jednoduchšie, lebo snemovňa to odsúhlasí, opozičný návrh by neodsúhlasila. Ja som to adoptoval, alebo som si ten návrh osvojil a vláda sa vyjadrila kladne. Toto by som od vás očakávala. Ešte raz vás ubezpečujem, budem hlasovať za tento návrh zákona. Ďakujem pekne.